
**Krížová cesta pre deti**



Pieseň, prežehnanie

Úvodná modlitba

Ježiš nás veľmi miluje. Miluje každého človeka až tak, že chce, aby sme mohli všetci

s ním žiť v nebi. Preto prišiel na svet, aby dal za všetkých ľudí všetkých čias svoj život.

Premýšľajme teraz aj my o jeho ceste s krížom tak, ako sa odohrala na Veľký piatok

a o tom, aký príklad znášania ťažkých vecí dáva aj každému jednému z nás.

1. zastavenie – Ježiš je odsúdený na smrť

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš bol nevinný. Neurobil nič zlé, možno len vyrušoval ľudí, lebo bol láskavý, dobrý

ku všetkým, uzdravoval a odpúšťal hriechy a to často práve tým najväčším

hriešnikom, ktorých všetci odsudzovali.

Ježiš však aj toto nespravodlivé odsúdenie pokojne a s láskou zniesol. Aj v našom

svete je veľa nespravodlivosti, ako môžeme na ňu odpovedať?

*Ukrižovaný Ježišu zmiluj sa nad nami aj nad dušami v očistci.*

2. zastavenie – Ježiš berie kríž na svoje plecia

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš berie na svoje plecia kríž. Nejde len o to, aký je kríž ťažký, ale o všetky

posmievania a zlé reči, ktoré vojaci a dav na Ježiša pokrikujú. Ježiš to všetko potichu

a s láskou zniesol. On vie, aké to je, keď my sami prežívame niečo zlé, keď nám

niekto ubližuje. Ukazuje nám, ako máme milovať aj tých, ktorí nám robia zle. On je

vždy pri nás a posilňuje nás, aby sme to dokázali.

*Ukrižovaný Ježišu zmiluj sa nad nami aj nad dušami v očistci.*

3. zastavenie – Ježiš padá prvý krát pod krížom

*Klaniame sa ti Kriste a dobrorečíme ti, lebo si svojím krížom vykúpil svet.*

Kríž bol ťažký a Ježiš spadol – možno boli na ceste kamene, možno do neho niekto

strčil. Aj nám sa zdajú niektoré veci v škole, doma aj s kamarátmi veľmi ťažké.

Niekedy by bolo také príjemné nechať ich tak, neurobiť ich, venovať sa niečomu

ľahšiemu. Vždy však môžeme mať pred očami Ježiša, ktorý sa zodvihol s krížom na

pleciach a statočne šiel ďalej.

*Ukrižovaný Ježišu zmiluj sa nad nami aj nad dušami v očistci.*

4. zastavenie – Ježiš sa stretáva so svojou Matkou

*Klaniame sa ti Kriste a dobrorečíme ti, lebo si svojím krížom vykúpil svet.*

Svoje mamy máme veľmi radi, keď prežívame niečo ťažké, naše mamy sa trápia

spolu s nami a chcú nám pomôcť. Aj Ježišova mama Mária bola veľmi smutná,

možno plakala a celý čas bola so svojím Synom. Ona, tak ako Ježiš, miluje všetkých

ľudí a je s nami pri každom našom trápení.

*Ukrižovaný Ježišu zmiluj sa nad nami aj nad dušami v očistci.*

5. zastavenie – Šimon pomáha Ježišovi niesť kríž

*Klaniame sa ti Kriste a dobrorečíme ti, lebo si svojím krížom vykúpil svet.*

V jednej chvíli vojaci vybrali z davu muža menom Šimon, aby pomohol Ježišovi,

pretože už bol veľmi unavený. Možno to ani nebolo Šimonovi príjemné, ale išiel

a pomohol. Skúsme mať aj my otvorené oči a srdce pre tých, ktorí potrebujú pomoc.

*Ukrižovaný Ježišu zmiluj sa nad nami aj nad dušami v očistci.*

6. zastavenie – Veronika podáva Ježišovi šatku

*Klaniame sa ti Kriste a dobrorečíme ti, lebo si svojím krížom vykúpil svet.*

Na Ježišovej ceste sa stretávame aj so statočnou Veronikou – nebála sa ani

rozhnevaného davu, ani prísnych vojakov, videla aký je Ježiš zranený a unavený,

a chcela mu aspoň trochu pomôcť - utrela mu krvavú tvár.

Aj my môžeme pre iných robiť drobné skutky z lásky.

*Ukrižovaný Ježišu zmiluj sa nad nami aj nad dušami v očistci.*

7. zastavenie – Ježiš padá druhý krát pod krížom

*Klaniame sa ti Kriste a dobrorečíme ti, lebo si svojím krížom vykúpil svet.*

Cesta bola dlhá a namáhavá, Ježiš znovu spadol, ale aj znovu vstal. Aj nám sa často

stáva, že znovu a znovu robíme tie isté zlé veci. Nepomôžeme rodičom, bijeme sa so

súrodencami. Ježiš nám však ukazuje, že vždy môžeme vstať – snažiť sa byť lepšími.

*Ukrižovaný Ježišu zmiluj sa nad nami aj nad dušami v očistci.*

8. zastavenie – Ježiš napomína plačúce ženy

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš stretol niekoľko žien, ktoré ho veľmi ľutovali. On im aj nám hovorí, že máme

viac ako jeho utrpenie ľutovať to, keď nežijeme tak, ako nám to on ukázal. Keď sa

nemilujeme navzájom, robíme si zle a ničíme našu Zem.

*Ukrižovaný Ježišu zmiluj sa nad nami aj nad dušami v očistci.*

9. zastavenie – Ježiš padá tretí krát pod krížom

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš spadol tretí raz. Kríž a všetky urážky boli už takmer neznesiteľné. No on predsa

z lásky k ľuďom vstal, lebo tak veľmi nám chcel svojím krížom a zmŕtvychvstaním

otvoriť dvere do neba.

Ježiš je s nami aj v tých najťažších veciach. Keď už nevládzeme, on nás chce niesť

v náručí a pomôcť nám, stačí, keď ho o to poprosíme.

*Ukrižovaný Ježišu zmiluj sa nad nami aj nad dušami v očistci.*

10. zastavenie – Ježišovi vyzliekajú šaty

*Klaniame sa ti Kriste a dobrorečíme ti, lebo si svojím krížom vykúpil svet.*

Ježišovi nakoniec vzali i oblečenie. Akoby nestačilo všetko posmievanie a námaha.

Tým, že ho vyzliekli, akoby mu vzali aj zvyšky ľudskej dôstojnosti. Aj dnes je na svete

veľa ľudí, ktorí nemajú nič. Aj my sa často správame k iným tak škaredo, že ich

oberáme o všetku ich dôstojnosť. Buďme citlivejší k tým, ktorí sú iní ako my a buďme

štedrí k tým, ktorí nič nemajú.

*Ukrižovaný Ježišu zmiluj sa nad nami aj nad dušami v očistci.*

11. zastavenie – Ježiš pribíjajú na kríž

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš – Boh sa necháva pribiť na kríž, aby sme my všetci mohli získať nový plný život.

Jeho vyzdvihnutý kríž sa stane stromom večného života. My, ktorí sme už v neho

uverili, majme odvahu žiť ako on a svedčiť tak o ňom iným ľuďom.

*Ukrižovaný Ježišu zmiluj sa nad nami aj nad dušami v očistci.*

12. zastavenie – Ježiš zomiera na kríži

*Klaniame sa ti Kriste a dobrorečíme ti, lebo si svojím krížom vykúpil svet.*

Ježiš zomiera na kríži. On Dobrý pastier dal dobrovoľne z veľkej lásky svoj život za

všetkých. Ako mu môžeme za takýto veľký dar poďakovať? Snažiť sa žiť podľa jeho

príkladu.

*Ukrižovaný Ježišu zmiluj sa nad nami aj nad dušami v očistci.*

13. zastavenie – Ježiša skladajú z kríža

*Klaniame sa ti Kriste a dobrorečíme ti, lebo si svojím krížom vykúpil svet.*

Keď Ježiš zomrel, dali jeho mŕtve telo do náručia jeho mame Márii.

Aj v tejto chvíli sú na svete rodičia, ktorí držia v náručí svoje umierajúce dieťa – v

chorobe, v chudobe, vo vojnách.

*Ukrižovaný Ježišu zmiluj sa nad nami aj nad dušami v očistci.*

14. zastavenie – Ježiša pochovávajú

*Klaniame sa ti Kriste a dobrorečíme ti, lebo si svojím krížom vykúpil svet.*

Ježišovo telo uložili do hrobu vytesaného v skale a privalili veľkým kameňom. Mnohí

si mysleli, že je koniec a boli veľmi smutní. Dokonalá láska však porazila smrť a my

vieme, že Ježiš nezostal v hrobe, ale na tretí deň vstal z mŕtvych a jeho svetlo je

silnejšie ako všetko zlo sveta.

*Ukrižovaný Ježišu zmiluj sa nad nami aj nad dušami v očistci.*

Pieseň

Záverečná modlitba

Ježišu, tebe tak veľmi záležalo na tom, aby sme sa s tebou mohli raz radovať v nebi,

že si pre nás zniesol veľa poníženia, utrpenia a smrť. Prosím ťa dotýkaj sa našich

sŕdc, nech sa s tebou túžime stále stretávať v Eucharistii a nasledovať ťa v tvojej

láske k ľuďom a celému stvoreniu, posilňuj nás nech žijeme každý deň život v tvojom

svetle a nech ho šírime všade, kam ideme.

Modlitba na úmysel sv. otca

Otče náš, Zdravas, Sláva

Prežehnanie